
Kunning um Kervi+

Góðu foreldur og avvarðandi
Eysturskúlin verður framyvir fevndur av einari nýggjari skrásetingarskipan.

Kervi+ er nýggj lestrarfyrisitingarskipan hjá føroyska undirvísingarverkinum; tað er Undirvísingarstýrið, sum hevur ment hesa skipanina.
Skipanin er nú klár at seta í verk, so vit í Eysturskúlanum - eins og allir fólka- og miðnámsskúlar í landinum - fara at flyta okkara skrásetingarvirksemi inn í Kervi+.

Fyri tykkum foreldur og avvarðandi merkir hetta, at tit, sum frálíður, ikki longur fara at síggja tímatalvur, vikuætlanir og felags floksboð (sum t.d. tílíkt skriv sum hetta) á heimasíðuni www.eysturskulin.fo

Í Kervi+ liggur alt hetta aftanfyri eina innritan. Í fyrstu syftu er tað bara innritanarlykilin hjá næminginum, sum er virkin. Tí mugu tit rita inn við brúkaranum hjá tykkara barni. Hetta er sami brúkari og loyniorð, sum barn tykkara ritar inn á sína skúlateldu við.
Seinni í ár fer at bera til hjá tykkum foreldrum at rita inn við Vanganum. Henda funkan er ikki tøk enn, men gongur alt væl, so verður hon tøk í oktober.
Tá ið tit rita inn við brúkaranum hjá barninum, síggja tit tímatalvu, vikuætlan og uppmøting hjá barninum. Uppmøtingin er nýggj funka, so til ber hjá tykkum at síggja fráveruskrásetingina hjá barninum sama dag.

Vit í Eysturskúlanum hava valt at flyta eina deild í senn inn í Kervi+.
Hádeildin flytir inn í Kervi+ www.kervipluss.fo frá týsdegnum 22.september 2026.
Eftir hesa dagfesting koma øll boð, frávera og møguligir vikarar í flokkunum at verða sjónlig har.

Øll byrjan er trilvandi, tí skipanin umfatar nógv fólk, men vit fara at gera alt fyri at flytingin verður smidlig, trygg og góð.

Vit vóna, at tit taka væl ímóti nýggu skipanini og fara at verða virkin har, eins og tit hava verið á flokssíðunum á heimasíðuni  www.eysturskulin.fo

Blíðar heilsanir
Eyðna Magnussen, skúlastjóri

